Waar Kom Karp Voor - Hoe Vind Mens Karp - Karp Habitat
Om karp op te kan spoor is een van die belangrikste aspekte, naas die eintlike vang van die vis self. Dit dek alles vanaf dit wat met die oog gesien kan word, tot dit wat nie sigbaar vir die hengelaar is nie.
Dit is nie net belangrik om te weet hoe jy karp moet opspoor en vang nie, maar ook hoe om die plek waarin jy jouself bevind ten volle te benut. Alhoewel baie hengelaars daarvan hou om by hulle gereelde plekkie langs die dam te hengel gebeur dit soms dat daar klaar ‘n ander hengelaar daar is teen die tyd dat hy by die hengelwater aankom, in so ‘n geval moet hy weet hoe om ‘n ander plek te kies en ten volle te kan benut tot sy voordeel.
‘n Feit oor karp is dat hulle slegs in ‘n sekere area sal wei as hulle veilig voel in daardie area. Om karp op te spoor is nie ‘n waarborg dat jy hulle gaan vang nie. Dit gebeur baie maklik dat die hengelaar se aas op die verkeerde plek beland, selfs al dink die hengelaar dat hy dit reg posisioneer het. Dit is hier waar die hengelaar moet kyk na “Hot Spots” oftewel kookwater areas. Om te hengel waar die vis spring, of selfs waar daar al voorheen goeie vangste aangeteken is, is nie noodwendig te sê dat die aas op die regte plek is nie.
Top Hengel Areas
Dit is uiters belangrik vir ‘n hengelaar om sy aas presies op die regte plek te kry (natuurlikke Karp Habitat areas), veral in areas waar daar watergras, boomstompe of ander strukture voorkom. ‘n Opening in die gras, ‘n area met ‘n gruis bodem of self ‘n diepte verskil kan die verskil beteken tussen ‘n vangs of geen vangs nie. Gooi jy presies reg, dan vang jy ‘n vis of twee, gooi jy net net te ver, dan gebeur daar dalk niks nie.
Onderwater areas speel soms nog ‘n groter rol in suksesvolle hengel as die sigbare areas. Of die hengelaar kies om naby ‘n gruisbult, plato of silt gat te hengel, die posisie van sy aas bly ‘n kritiese faktor. As daar byvoorbeeld by ‘n gruisbult gehengel word gebruik die karp hierdie diepte van die bult as ‘n patrolie-roete, dalk is dit ‘n gaping tussen die bulte waar bloedwurm in oorvloed is wat die deurslag bied. Wat ookal die geval, daar is altyd sekere areas wat meer vangste as ander sal oplewer. Die probleem is nie om hier te hengel nie, maar eerder om hierdie areas op te spoor, en dit is nie iets wat jy in ‘n boek kan lees nie. Om in ‘n goeie area te hengel waarborg nie goeie resultate nie, net so sal die hengelaar ook nie minder of slegter resultate verkry in ‘n minder populêre area nie. Die sleutel tot sukses gaan lê in hoe die hengelaar sy aas posisioneer naby die Karp Habitat.
Daar is geen uitgesette metode om te weet waar hierdie spesiale areas geleë is nie, dit bly bloot ‘n kwessie van akkurate raaiwerk. Die eerste stap is om ‘n gruisbult te kry en die stok tot voor of op die gruisbult te gooi. Los dan die stok daar en soek die volgende gruisbult. Hou ‘n notaboek byderhand en teken al hierdie plekke aan sodat daar ‘n rekord is van waar hierdie gruisbulte lê. Dit gaan ‘n rukkie neem om die dam deur te werk op hierdie manier, maar die hengelaar sal wel die vrug dra van sy harde werk wanneer hy mooi bekend is met die dam en waar al die “geheime” vangplekke is.
Daar is sekere areas in ‘n dam wat bekend staan as kookwater areas. Hierdie kookwater areas is areas waarin die vis nog veilig voel om rede nie baie hengelaars al daar gehengel het nie. Wanneer hierdie areas in oormate begin hengel word, dan sal die vis afgeskrik raak en hierdie areas begin vermy, dit is belangrik om hierdie areas te identifiseer voor die ander hengelaars dit ontdek om die area ten volle te kan benut. Dit is ook net so belangrik om gereeld nuwe kookwater areas te identifiseer en hierdie areas af te wissel as daar gehengel word.
Watse invloed het die weer
Die weer speel ‘n groot rol as dit kom by die produktiwiteit van karp in sekere areas van die dam, produktiewe areas kan skielik mors dood wees sekere tye van die jaar, net omdat daar ‘n verandering in die weer plaas gevind het. In die somer is vlak water baie produktief maar wanneer daar ‘n suidewind op steek is dit geneig om die karp na dieper water te dryf. Net so kan ‘n warm noord wind die vlakwater omskommel en dan sal die karp geneig wees om daarheen te gaan opsoek na kos. Neem altyd die weer in gedagte as jy gaan hengel en wees bereid om te skuif as die weer sou draai sodat jy aan die ontvangkant van die wind bly. Onthou ook, wanneer al jou voer eers in die water is, kan jy dit nie weer uit haal nie.
Die invloed van die seisoene
Karp se eetgewoontes verander volgens die seisonne en verskeie tye van die jaar lewer karp op in verskeie areas van die dam waar daar gehengel word. Karp sal in die winter in groeppe rond beweeg en groter afstande aflê op soek na kos, terwyl hulle in die somer baie meer geneig is om alleen in die vlak water te wei. Tydens Mei en Augustus byvoorbeeld sal jy bitter min karp in die vlak water aantref en die enigeste ding wat jy dan sal vang is ‘n verkoue.
Lente: Watergras, stil diep baaie, eilande (binne 20 meter vanaf die kante), waterlelies in en om boomstompe en ander obstruksies/strukture.
Somer: Watergras, vlak water, platoë, bopunte van gruisbulte, voerplekke en boomstompe.
Herfs: Oop water, sykante van gruisbulte, voerplekke, silt holtes.
Winter: Obstruksies/strukture (boomstompe, rotse, ens). Dooie watergras, tussen gruisbulte, silt holtes, dooie waterlelies, onder oorhangende bome en diep water met obstruksies.
Die keuse van waar om te hengel is joune en jy alleen hou die sleutel tot sukses of mislukking.
Waar kan ek "marker floats" en "feature finders" koop?
'n Reeks "feature finders" en "marker floats" is te koop op hierdie web bladsy.